Union piemontèisa

L'Union Pemontèisa a l'era 'n moviment polìtich autonomista piemontèis fondà da Roberto Gremmo a j'achit ëd j ani '80. A j'elession dël 1983 ël moviment a l'ha fàit n'acòrd con la Lista për Trieste (antlora già presenta ant ël parlament dlë Stat italian) ma a l'ha vagnà gnun scagn.

Ël moviment a l'ha fàit n'alensa për j'elession politiche dël 1987 con la Lega Lombarda d'Umberto Bossi an fasend n'ùnich front autonomista për ël nòrd. An Piemont l'Union Piemontèisa a l'é presentasse con ël nòm ëd Piemont e a l'ha batajà con la lista Piemont Autonomista guidà da Gipo Farassino. Coste liste a son gavasse ij vòt antra 'd lor e a son pa stàite bon-e a mandé al parlament ëd Roma gnun diputà. 

Peui la Lega Lombarda 'd Bossi a l'é gionzusse con ël moviment ëd Farassino: a j'elession europenghe dël 1989, fàite con la lista Lega Lombarda - Alleanza Nord a son candidasse 'dcò dij mèmber ëd Piemont Autonomista. Gremmo a l'ha arfudà la riunificassion con ël moviment ëd Gipo Farassino e a l'é 'dcò restà fòra dal process che a l'ha peui portà a la nàssita dla Lija Nòrd (1991).

Roberto Gremmo a l'é presentasse a j'elession regionaj dël 1990 an vagnand në scagn con l'Union Piemontèisa. Dventà consijé regional a l'ha fondà la Lega Alpina Piemont.

Ant j'ani dòp l'Union Piemontèisa a l'é presentasse a pì gnun-a elession ma Gremmo a l'é presentasse vàire vire an vàire partì polìtich, sempre autonomista o provinsiaj.

Categorìa:Partì polìtich
Categorìa:Polìtica dël Piemont